Suomalaiset alkoholijuomat ovat vahvasti kiinni kansainvälisessä craft-trendissä. Maailmalla mainetta ovat niittäneet alkoholinvalmistuksen käsityöläisperinnettä vaalivat suomalaisyritykset, kuten Kyrö Distillery, The Helsinki Distilling Company, Shaman Spirits sekä perheyritys Lignell & Piispanen.

Finpron johtamaa Team Finland -elintarvikevientiohjelmaa Food from Finlandia johtavan Esa Wrangin mukaan vientiä on rakennettu yhdessä yritysten kanssa pitkäjänteisesti jo kahden vuoden ajan.

− Yritysten kanssa tehty työ ja panostukset suomalaisten alkoholijuomien myyntiin alkavat tuottaa nyt näkyvää tulosta. Kuluneen vuoden aikana yksittäisten yritysten saavuttamista kaupoista on uutisoitu paljon, ja yritykset ovat saaneet kansainvälisiä palkintoja. Nyt saavutettu menestys ja kaupat näkyvät koko juomateollisuuden vientiluvuissa kasvuna vientitilastojen päivittyessä vuoden parin viiveellä, Wrang kertoo.

Wrangin mukaan suomalaisten alkoholivalmistajien vahvuutena on taito yhdistää osaaminen korkealaatuisiin kotimaisiin raaka-aineisiin, kuten viljoihin ja marjoihin. Niiden avulla tuotteista tehdään entistäkin eksklusiivisempia.

− Elintarvikealalla voisi olla opittavaa näiltä alkoholiyrityksiltä, jotka ovat rohkeasti lähteneet rakentamaan vahvoja premium-brändejä. Suomalaiset alkoholiyrittäjät suunnittelevat tuotteensa alusta asti kansainvälisesti houkutteleviksi ja kuluttajan tarpeita ajatellen, aina pakkauksia ja tuotedesignia myöten. Kansainväliset markkinat ovat elintarvikeyrityksille elinehto, koska laajempaan kasvuun ei ole muuta reittiä, muistuttaa Wrang.

Suurin kasvupotentiaali Aasiassa

Food from Finland on kuluneen syksyn aikana vienyt suomalaisia juomayrityksiä niin Euroopan kuin Aasian suurimmille juoma-alan messuille Berliiniin ja Hongkongiin. Messuilla suomalaisyritykset ovat saaneet tilaisuuden tehdä erikoistuotteitaan tunnetuksi – esimerkiksi Shaman Spiritsin useita palkintoja keränneestä Laplandia-vodkasta nopeasti syntyvät drinkit ovat helposti kansainvälisten baarien ja ravintoloiden hyödynnettävissä.

Berliinin Bar Convent -messuilla tuotteita esittelemässä ja kontakteja solmimassa olivat Shaman Spiritsin lisäksi muun muassa Lignell&Piispanen sekä kolmen kaveruksen perustama helsinkiläinen tislaamo The Helsinki Distilling Company.

Saksa on Suomen alkoholiviennille tärkeä markkina, mutta suurimmat kasvumahdollisuudet löytyvät Aasiasta.

Kiinassa, Japanissa ja Etelä-Koreassa pohjoisen eksotiikka kiinnostaa ja uniikkeja länsimaalaisia tuotteita arvostetaan. Hyvänä esimerkkinä on Hartwallin Long Drink -juoma, jonka vienti Aasiaan on alkanut onnistuneesti. Lonkeron Aasian valloitus sai alkunsa Tokion Foodex-messuilta, jossa se oli esillä osana Food from Finland -osastoa. Myynti Aasiassa vetää nyt hyvin ja lonkero on jopa paikoin loppu paikallisista kaupoista.